text:
Tes ultimis setemanis si è delineade simpri di plui la situazion di crisi che al sta vivint il mont de informazion furlane e ce che si viôt nol è par nuie confuartant. Al somee di fat che la Radio libare dai furlans, Onde Furlane, insiemi a chês altris emitentis privadis di chenti, no sarà plui tant libare di fâ sintî la sô vôs, la nestre vôs.
Sui gjornâi si son letis opinions contrastantis, soredut di bande dal assessôr Molinaro, che al à dineât che a sedin stâts fats dai tais ai finanziaments pes trasmissions in lenghe furlane su lis radios e lis televisions privadis. Di fat, no son stâts scurtâts, ma azerâts. Tal belanç pal 2010 si à tignût dome il cjapitul su lis convenzions cu la Rai regjonâl (200.00 euros) pe produzion di nancje 30 minûts di programs radiofonics in lenghe furlane e invezit pes emitentis radiotelevisivis privadis al è di zero euros.
Lorenzo Fabbro, vicepresident de cooperative di Informazion Furlane, nus à spiegât cemût che e sta vivint cheste situazion Radio Onde Furlane, marcant il fat che «chest vueit intal finanziament pal 2010 al puartarà dal sigûr a fermâ cualchi program par cetant timp» e soredut che «si scugnarà fâ tais sul personâl. Al è cuasi sigûr che cul mês di Novembar nol larà plui in onde, e no savìn par trop, ancje l’unic radiogjornâl par furlan che o vin inte nestre regjon».
Ma pardabon cheste gnove legnade ae marilenghe e je une conseguence de crisi globâl o isal dome un cantin par sierânus la bocje?
«Dal sigûr la crisi economiche no à nuie a ce viodi cul fat che no si met in vore la leç 29/07, une leç che e previôt che, intal assegnâ lis risorsis disponibilis aes emitentis radiotelevisivis, si intervegni in maniere proporzionâl «ae percentuâl di programs trasmetûts in lenghe furlane e a chei produsûts in propri»» al spieghe Fabbro, «intant che pai sogjets che a davuelzin ativitâts cualificadis e continuativis pe promozion e pe difusion de lenghe furlane si ur domande la disponibilitât di struturis stabilis e di une buine organizazion e si proviodin «finanziaments di pueste proporzionâi ae ativitât davuelte»».
Po dopo, al continue Fabbro, «o domandìn dome che si ricognossi la dignitât e la impuartance dal nestri lavôr. Se po la crisi, che nissun al dinee che e sedi, e oblee a fâ dai tais, nol è nuie che al justifichi l’azerament intal 2010 dai fonts. Si trate dome di une cuistion di volontât politiche e, par altri, al baste cjalâ il belanç de regjon par rindisi cont che a son stadis fatis des sieltis avonde claris e che no si pues platâsi daûr de crisi».
Vêso mai cirût stradis alternativis par jessi mancul condizionâts dai sôi finanziaments publics?
«Sigûr, dome che bisugne ricuardâ che Onde Furlane e à sielzût di jessi une radio comunitarie e no comerciâl par jessi plui dongje dal teritori e de societât furlane, che si pant par mieç di prodots di informazion, aprofondiments, culture e trasmissions di servizi, ma che e oblee a produsi di bessôi la plui part dai programs, e a vê une cuote limitade di publicitât».
«La stesse Regjon e veve fate buine intal 1999 une leç che e dîs che il 50% de publicitât e des comunicazions di servizi de Regjon e dai ents che i son leâts al à di lâ aes radios comunitariis, ma di râr si vise di metile in vore» al fâs presint Fabbro.
«Onde Furlane e je restade un dai ultins mieçs di informazion indipendents che a sorevivin in Friûl e che la lôr gjestion no je tes mans dai grancj grups editoriâi» al siere Fabbro, zontant che in cheste situazion di emergjence si studiaran formis straordenariis di finanziament; par scomençâ, cul conciert dai 9 di Otubar dulà che i tancj amîs de Radio a puartaran il lôr supuart a la «onde libare».
Venusia Dominici
CULTURE – Simpri mancul libars............
Tes ultimis setemanis si è delineade simpri di plui la situazion di crisi che al sta vivint il mont de informazion furlane e ce che si viôt nol è par nuie confuartant. Al somee di fat che la Radio libare dai furlans, Onde Furlane, insiemi a chês altris emitentis privadis di chenti, no sarà plui tant libare di fâ sintî la sô vôs, la nestre vôs.


c: text/html

text:
Il guvier austriac al à anunciât di meti in vore dopo Pasche une gnove leç di tutele de lenghe slovene che e regolarà ancje la mancjante segnaletiche slovene in Carintie garantide dal Tratât internazionâl dal 1955 che al à ristabilît la sovranitât de Austrie dopo la seconde vuere mondiâl e tutele la minorance slovene e cravuate.
Par scjampâ une internazionalizazion de chistion il guvier di Viene al à decidût – finalmentri dopo 56 agns – di sierâ chest cantìn. La Slovenie e vûl une soluzion bilaterâl, se necessari si podarès ancje rivolzisi a diret ai stâts signataris dal Tratât p.e. la Russie.
Tal Otubar 2010 a tachin lis tratativis tra il governadôr carintian Dörfler, lis organizazions dai slovens cun a cjâf il ambassadôr Inzko e il rapresentant dal guvier Ostermayer. Ostermayer al à cirît a cjatâ un consens ancje a nivel locâl cui sindics e ancje cu lis organizazions todeschis nazioniâls tant che la Leghe dai difensôrs (Abwehrkämpferbund) par sbassâ il pericul di tensions tra la popolazion locâl.
Propueste di leç: segnalazion bilengâl tes comunis cuntune popolazion slovene sore di 17,5% e un aument dai mieçs finaziaris
Tal 8. di Avrîl Ostermayer e Dörfler a àn presentât intune conference stampe la gnove propueste di leç che e proviôt la segnalazion bilengâl tes comunis cuntune popolazion slovene sore di 17,5%, difat un risultât aritmetic tra il stât presint 25% e 10% domandât de Cort Costituzionâl, in numars 165 cartei bilengâi.
Tant che segn di buine volontât si vûl ufrî ai slovens un aument dai mieçs finanziaris pe scuele medie di musiche slovene (www.glasbenasola.at) e lis scuelis maternis slovenis, in plui si promet di rispietâ ancje l’ûs de lenghe slovene uficiâl intes comunis bilengâls.
La reazion dal Consei sloven la plui grande organizazion e jere negative, anzit si fevelave di pressions e di une campagne tes mediis cul fin di fâ acetâ cheste soluzion, lis altris dôs plui piçulis organizazions slovenis però a vuelin acetâ chest compromès storic.
Inzko president dal Consei sloven e ambassadôr de Republiche Austrie in Slovenie al à spiegât a zornaliscj in diviers emissions cun grant interès mediâl che cheste propueste e je nassude za mês indaûr cence i rapresentants slovens, il numar cumò presentât 17,5% al sedi un pactum tra il guvier di Viene e il governadôr carintian Dörfler.
Grant interès mediâl
Inte emission politiche »Im Zentrum« dal ORF Inzko al cirive denant des telecamaris parâ sù il numar dai cartei, il governadôr carintian Dörfler lu pare indaûr cu lis peraulis »no si cjatìn tal Marcjât di Tarvis a contratâ«. Tes mediis i comentaris politics a domandin di sierâ chest problem, se necessari, ancje cence il consens dal Consei dai slovens, vonde il Sì des dôs plui piçulis organizazions slovenis.
Il probleme de segnaletiche bilengâl tal centri de visite dal president austriac Fischer in Slovenie.
Dopo il No dal Consei sloven il ministri sloven Žbogar plui cuiet: „impuartant che si cjate une soluzion che e ven acetât ancje de minorance”. Agjitâts invezit i politics de oposizion che a fevelavin di un ricat e di fuartis pressions dal guvier austriac. Par discuti il probleme il president sloven Türk al à invitât tal 19. Avrîl il so coleghe austriac Fischer. Secont Türk al bisugnarès rispietâ il Tratât di stât, la Slovenie e podedi acetâ dome une soluzion in consens cun dutis lis trê organizazions slovenis.
Divide et impera
I slovens carintians no jerin simpri unîts, cumò lis dôs piçulis la aleance slovene ZSO e la Comunitât SKS Skupnost a son pront a acetâ al contrari cu la plui grande il Consei sloven.
Tant che in altris paîs p.e. in Slovachie o Romanie dulà che la minorance ongjare si è dividût in doi, simpri cul solit concet diestre-sinistre, minorancis piçulis a pierdin tai zûcs daûr il principi antîc »divide et impera«. In Carintie la division dentri de minorance e je leade cu la storie dal paîs, la ideologjie nazionâl todescje e cirive di dividiju in chei fedêi costruint un popul artificiâl todesc-sloven i »Windisch« e in chei no-fedêi al stât austriac ven a dî i slovens
Se il Tratât al fos rispietât in base ai dâts statistics dai agns Cincuante, cuant che al fo firmât, si varès di meti sù plui di 800 cent cartei bilengâi, daûr la statistiche dal 1991 e 2001 però “dome” 273 (numar proponût dal Consei sloven). Vuê dopo agns di assimilazion il guvier al ufre la soluzion di compromès cun 165 cartei.
JANEZ ERAT
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +

robotstxt: allowed

filter: keep


text:
Ream Unît
Il Ream Unît al è un stât de Europe ocidentâl. Al è formât de isule di Gran Bretagne e de bande nord-orientâl de isule d'Irlande. Al è componût de union politiche di cuatri regjons storichis: Inghiltere, Gales, Scozie, Irlande dal Nord o Ulster. A son ancje des dipendencis de corone (lis Isulis dal Canâl e la Isule di Man) no fasin part de Union ma a son federâts al Ream Unît; al à ancje la jurisdizion su 14 teritoris separâts, fra chei Gjibraltar e lis Isulis Falkland. Il Ream Unît al ê lât fûr de Union Europee al 31 zenâr dal 2020 dopo iessi stât dentri dal 1 di zenâr dal 1973 cun t'un referendum che si ê tignût al 26 di Jugn dal 2016 cul risultât dal 51,9% di zitadîns che an votât "yes" a le "brexit".
Gjeografie[cambie | modifiche il codiç]
Morfologje e svilúp cuestîr[cambie | modifiche il codiç]
Il teritori a nord al è montuous, inveze a sud e a sud-est al è o di coline, o di planure. Las monts plui importants a son : i Grampiani, i Pennini e i Cantabrici.
Las cuestes a son pîtost articulades e altes, soredut in Scozie e tal sud-est de Inghiltere. Las isules plui impuartants che sji cjatin dongje il teritori mari, oltre a ches principâls di Gran Bretagne e Irlande, a son :
- Isulis dal Canâl
- Isule di Man
Idrografie[cambie | modifiche il codiç]
I flums dal Ream Unît a son simpri plens di aghe, parcè che il teritori al è costantementi bagnât da ploe, ma no son tant luncs. Chei plui importants a son : il Tamigi, il Severn, il Clyde, il Mersey e il Trent. In Scozie a son ancje tancj lâts, dets "loch" ; il plui famous al è chel di Loch Ness, a causje di un ipotetic mostro che al vîf denti. Il lât plui grant, però, sji cjate in Irlande e scji clame Lough Neagh. Te isule di Gran Bretagne a son ancje tancj canai, che a coleghin lâts e flums ; chel plui important al è chel di Caledonie. I mârs che bagnin il Ream Unît a son : l'Oceano Atlantic, il Mâr d'Irlande e il Mâr dal Nord.
Clime[cambie | modifiche il codiç]
Il clime dal Ream Unît al è oceanic.


text:
COLABORAZION LETERARIE DAL GRUP CUN ALTRIS AUTÔRS
Ca sot o ripuartìn ciertis colaborazions leterariis che il Grup, in graciis dal lavôr di cierts siei components, al à realizât intal cors dai agns.
Villotte e proverbi friulani
3 CD cun 90 vilotis cjantadis a doi e 180 proverbis de tradizion furlane. Luigina e Giorgio Miani pe cjase discografiche A.V.F.
Briciole di Folclore (Fruçons di Folclôr)
Libri di Paolo Pellarini e Autôrs Varis Pe AGFF Associazion Grups Folcloristics Furlans.
35 ains indaur… par là indenànt!
Libri editât tal 2001 in ocasion dal trentesim cuint an di ativitât dal Grup.
Aganis
Libri fotografic di Paolo e Alessandra Di Maio, editât in colaborazion cul Grup
Immagini ricordi e sensazioni – Libri di Terenzio Chiandetti del 1987.
“Cheste opare si presente come une sorte di diari, scrit cun grande ricjece di atribûts e cun grande meticolositât ma, oltri a chest, e met in evidence la grande amirazion che l’Autôr al prove pal “Grup””. Giorgio Miani.
“Une organizazion e un sodalizi cence croniche, cence testemoneance scrite des sôs impresis, al è un sodalizi cence events, cence passât, cence storie. Al è come se nol fos sucedût nuie intai agns de sô vite” Terenzio Chiandetti.
Cu la colaborazion di: Chiandetti Elisabetta, Casco Antonella, D’Agostini Lorena, Degano Claudio, Degano Luigina, Di Benedetto Fausto, Lavarone Massimo, Lavarone Sabrina, Miani Giorgio, Rossetti Maurizio, Santoro Raffaela, Tomada Roberto, Zof Mariagrazia, Zuccolo Enza.
I nestris bai, lis nestris storiis, i nestris fruts
Libri di Lorena D’Agostini, editât in ocasion dal cincuantesim aniversari dal Grup.
“Lorena, inte sô trentenâl esperience come insegnante di scuele primarie e componente dal Grup Folcloristic di Pasian di Prât”, partint de convinzion de impuartance di un metodi multidissiplinâr pe cognossince dal so teritori, e à vût mût di sperimentâ diviers contignûts che si riferissin aes tradizions popolârs oltri che aes danzis, inserintju intal curricolo peât al insegnament de lenghe e culture furlane” (tirât fûr de prefazion”).
Origine delle danze del Gruppo Folcloristico “Pasian di Prato”
Libri par cure di Giorgio Miani e Luigina Degano in ocasion dal cincuantesim aniversari dal Grup.
“O vin volût scrivi chestis notis, par fâ in mût che no vignedi pierdude o riferide falade, la indicazion su la origjin e su la esatece dal titul di chestis perlis che a costituissin il vêr e straordenari patrimoni che si è insiorât intai agns, dant al nestri Grup i merits e il lustri che al à savût concuistâsi inte nestre regjon e intal mont”. Giorgio e Luigina.


text:
Antonio Di Natale
Antonio Di Natale, cognusût comi Totò, (Napoli, 13 Otubar 1977)al è un zuadôr dal Udinese Calcio.
Carière[cambie | modifiche il codiç]
Club[cambie | modifiche il codiç]
Al a cominsât a zujà al Empoli fin al 2004, al è rivât al Udinês nel 2004, al segnât 302 gol in Serie A. Al è il otâf marcatôr di simpri in Serie A e al è il capitân dal Udinês.
Nazionâl[cambie | modifiche il codiç]
Al a zujàt 42 partidis e segnât 11 gol con la maja taliane, al a rivât 2° in tal Euro 2012.
Curiositât[cambie | modifiche il codiç]
In tal zûc Fifa 15 al a 78 di valutazion.


text:
La Europe nus judi a dismenteâ un secul di casermis
Intal moment di cjalâ ae nestre tiere o sin simpri condizionâts de “naine” che nus à fat pensâ par 100 agns di jessi la “sentinele de Patrie” taliane sul cunfin todesc e slâf. Al varès di jessi clâr a ducj in dì di vuê che il nestri al è invezit un teritori che al è intal plen cûr de Europe, ma ce fasial il guvier di Rome par jemplâ chest sproc di contignût e mendâ i dams che la militarizazion e à puartât in dut chest timp? Intal ultim secul e mieç, al notave cualchi setemane indaûr il diretôr dal setemanâl “Il Friuli” Rossano Cattivello, il Stât e i siei aleâts no àn fat altri che tirâ su casermis, bunker, poligons, zonis di siervitût pleadis a un ûs che nol è lât a pro dal disvilup dal teritori, ma de sô distruzion. Cumò dute cheste ereditât e je un pês che al continue a marcâ la tiere furlane, parcè che la plui part di chestis struturis a son bandonadis e degradadis: ogni tant a son stadis trasferidis a Comuns che no àn ni i bêçs ni i progjets par recuperâlis, ma pe plui part a son ancjemò in man al Esercit e al Demani. Se îr a jerin il metodi per mostrâ la difese dal bloc capitalist rispiet a chel comunist, vuê chestis struturis a laressin rigjeneradis. Cheste e varès di jessi une des sfidis che UE e Italie a varessin di frontâ cun serietât “par comedâ il tuart – al dîs Cattivello – che al è stât fat al Friûl”.
◆ In timps di “Recovery Fund”, dulà che dome par Triest al somee jessi un progjet fuart di cressite a partî dal so puart, parcè no si pensial a scancelâ chest ricuart di une tiere umiliade e a fâ tornâ il Friûl tal cûr de Europe? Chest cjanton di Italie là che si cjatin i trê grups linguistics dal Vecjo Continent, ven a stâi chel latin (cul furlan e il talian), chel slâf e chel gjermanic, al podarès deventâ l’esempli di une riconversion massive e “green” perfetamentri in linie cul plan che Ursula von der Leyen e diseve di volê prontâ. Il consum di teritori che al è stât fat chenti e nol è mai stât mendât al è un dai plui grancj misfats de Vuere Frede. Platât, par tant timp, dal fat che i militârs a fasevin zirâ la economie: ma cumò che i soldâts no son plui, e je ore di pretindi un intervent che la UE e la Nato a varessin di fâ ancje dome par creance.
◆ Cheste condizion e varès di jessi za avonde par fâ capî a Rome e a Bruxelles trop speciâl che e je la nestre tiere. Ma stant che il fat nol somee jessi clâr, parcè la nestre Regjon no sburtie in cheste direzion? Parcè nissun, a part Cattivello, stiçial a pro di un intervent che nol sarès un plasè, ma dome un at di justizie? ❚


text:
Il sindic di Udin Fontanini al rilance il progjet, che al à viodûts tancj faliments e delusions
No si stufarìn mai di ricuardâlu: la identitât di un popul si misure de sô culture, de storie, des tradizions e ancje de lenghe, che e je la anime e il cûr dal nestri mût di pensâ, di resonâ e di vivi, cemût che al diseve pre Antoni Beline, che lis sôs peraulis a bechin tal vîf inmò in dì di vuê. Bisugne duncje jessi braurôs di doprâ il furlan, parcè che al da colôr e calôr ae nestre maniere di jessi e al merte di jessi doprât in ducj i cjamps de cuotidianitât, no dome cui amîs e in famee, ma ancje tes istituzions e tai contescj publics, stant che, cemût che al berlave chel che al fo un dai diretôrs plui sintûts e amâts (ma ancje scombatûts) dal nestri sfuei, «la lenghe e je pal popul ce che e je la aghe pal pes. Gjavant la aghe al mûr; cambiant la aghe al cambie savôr».
Chest pinsîr nol pues no cjatâ bonstâ soredut tal mont artistic, indulà che il prodot finâl (tal nestri câs il libri, la cjançon o il spetacul) al dipent in maniere strente di une riflession interiôr che si intint di comunicâ. Cemût rivâ adore a esprimi se stes se no si è libars di fâlu te forme che nus sarès plui naturâl?
Intune ete globalizade, indulà che la culture di masse e je daûr a cjapâ simpri plui pît, talpassant e crevant chês che a son lis specificitâts e lis specialitâts, al è pardabon dificil di restâ inlidrisâts tal propri fondâl, cence riscjâ di jessi menâts vie de curint de omologazion e cence che cheste e spandi lis sôs sostancis intosseantis che a puartin a une assuefazion totâl. Purpûr, tal mieç di dut chest nivelament, e je ancjemò cualchi sperance, cemût che e testemonee la cualitât des creaturis (e no si pues dineâ che pal autôr il risultât di une creazion artistiche al è tant che un part) nassudis tai ultins agns tal contest furlan. De narative, indulà che il mont dal fogolâr e dal Friûl contadin al à lassât il puest a senaris gnûfs, cul gust di inventâ e di sperimentâ gjenars e stîi diferents, ae musiche, li che la vilote (che bisugnarès studiâle di plui, ancje a scuele, invezit di fermâsi a chês cuatri pivetadis stonadis cul pifar) e je stade riscuvierte e miscliçade cun melodiis di altris culturis, lant a cirî, tal stes timp, di zuiâ cu la lenghe, doprantle ancje par fâ rap e rock, cence dut câs dismenteâsi dal test, che cualchi volte al rive a espressions poetichis une vore altis.
E sul palc, invezit, si sintial il rivoc de vôs furlane? Cjalant il setôr amatoriâl, si podarès rispuindi di sì cence çancis, viodudis lis tantis compagniis diletantis che cun impegn e passion a puartin ator i lôr spetacui, cun grant sucès e agradiment dal public, folcjât dentri di teatruts di paîs, salis parochiâls o ancje sot dai tendons di sagre. Il plui des voltis, però, il repertori al è “brilant”, cun pontis di comicitât che no si lassin scjampâ cualchi volgaritât o cualchi strambolot, che par sigûr a fasin ridi di plui, ma che forsit no son cussì necessariis pe comprension de storie e pal valôr de opare. Se si volte il voli plui adalt, lant a cirî chei che a son i professioniscj, si viodarà che, gjavât il Teatri Incerto, grup che in scuasit cuarante agns al à concuistât ducj i cjantons dal Friûl e no dome, nol esist sù par jù nissun altri atôr che al recite di regule in lenghe furlane. Sigûr, ator si pues cjatâ plui di cualchi spetacul fat par furlan e interpretât di int che lu fâs par mistîr (il stes Fabiano Fantini, Massimo Somaglino, Aida Talliente, alc dal Molino Rosenkranz, dal Teatro della Sete o dal Teatrino del Rifo, tant par fâ dome cualchi non), ma par solit a son progjets peâts a cualchi finanziament, o ben tentatîfs ardimentôs di “resistence” che, no cate la cualitât fûr di discussion, si fermin daspò di une o dôs replichis, parcè che no cjatin nissun supuart o forme di distribuzion.
Forsit, chest vueit si podarès jemplâlu cu la creazion di un Teatri stabil furlan, une cuistion frontade plui voltis in passât tai nestris numars e che cumò e je tornade fûr tes liniis programatichis dal gnûf sindic di Udin, Pieri Fontanini, che al intint cence fal di puartâ indenant chê che e je deventade une bataie di vite par Bepi Agostinis.
Al è ancjemò masse adore par capî se e cemût che cheste propueste e larà indenant, dut câs, al sarès di tignî il troi ben batût, stant che chest progjet, che al à viodûts tancj faliments e delusions, al è in spiete di plui di trente agns. Ocjo che a spietâ masse che i timps a sedin madûrs, si va a risi che a ledin fraits. ❚
Serena Fogolini


text:
TRA TRADIZION E INOVAZION
A Treli di Paulâr, Dina Della Schiava e la fie Chiara Banelli a crein prodots unics, modernis e elegants, cun materiâi atuâi, fats in Cjargne
Tal piçul paisut di Treli di Paulâr si cjate la cjase/buteghe indulà che di agns Dina Della Schiava e Chiara Banelli, su comission, a fasin scarpets.
Dina, cuant che e jere piçule e che no rivave inmò cul nâs fin te taule, e stave oris a cjalâ sô mari che e pontolave scarpets. «O viodevi chestis mans che a paravin dongje scarpets, e mi à simpri incurioside cheste robe. Mê mari no veve timp di stâmi a insegnâ e mi diseve: “Tu as di robâmi il mistîr, e tu viodarâs che tu rivis ancje tu”. O soi cressude e, planc a planc, o ai imparât ancje jo. Cuant che mê fie Chiara e à tacât a puartâ i siei vistîts pal mont, o vin tornât a tirâ fûr i scarpets. Chiara, come me, e je inamorade de Cjargne e e à volût imbinâ i scarpets aes sôs creazions: cussì, e à tacât a dissegnâ e a fâ inovazions sui scarpets».
Dina e Chiara si son adeguadis aes gnovis esigjencis e a àn scugnût fâ cambiaments te lavorazion, in particolâr no fasin plui la suele straponzude parcè che a àn viodût che il pît al reste umit tant sore che sot.
«Cumò o doprin la lane cuete pressade – e conte Dina -, cussì il pît al reste plui sut e al ven metût te lane che e à tantis proprietâts. Però, cui che al vûl un scarpet tradizionâl, nô jal fasin. Pe tomere, la part sore dal scarpet, o cirìn di doprâ materiâl daûr de tradizion di une volte: par esempli il vilût, di buine cualitât e di lungje durade, che lu comprìn a Tumieç. Une volte si doprave frustagn e normalmentri al jere il siôr che al podeve permetisi di comprâlu: il biât al doprave ce che al cjatave ator. Cui peçots, une volte, a fasevin scarpets che a duravin di une albe ae sere. Te suele in pressât di lane, o metìn une gomute. Une volte a metevin la cjamare di arie, ma vuê no si cjate plui. O vin cirût di mantignî ce che a fasevin une volte, cuant che tai scarpets a metevin la gome nere di un centimetri par chei di dîs di vore, e la gome blancje di vot milimetris par chei de fieste. Dut il materiâl che o doprìn nô, lu comprìn in Cjargne – e va indevant Dina -. La ment e je Chiara che a fâs il dissen, ma ancje mi jude a fâ il scarpet. Jê e lavorarès come chei dal ‘800, a man: e refude la machine di cusî! Cuant che jê e à fat il dissen, tocje fâ il stamp; dopo si cîr di fâ un prototip cuntune stofe cualsisedi par viodi cemût che al cole; daspò, si fâs la prime prove cu la stofe che si à di doprâ, e si corezin i difiets. Jo mi domandi cemût che a son rivâts une volte a inventâ i scarpets: o pensi che a sedin stâts brâfs e fenomenâi!».
Dina no à mai tignût cont dal timp che i vûl par fâ un pâr di scarpets. Dal sigûr, a ‘nt covente tant. «Jo mi divertìs a fâ – e conte -. Tocje doprâ la passion: cence chê, no tu rivis a lavorâ ben la stofe. O speri simpri di rivâ a contentâ lis personis».
Cui che al vûl vê un pâr di scarpets unic e personalizât, al baste che si meti in contat cun Dina e Chiara clamant il numar 0433/70705, o mandant une mail ae direzion: dinascarpez@gmail.com
Interessante di viodi la pagjine facebook: https://www.facebook.com/scarpez-di-Dina-Chiara-142341802534970/
di Marta Vezzi


text:
“Vergine Mari del Fì uestri fie, / umil e grande plui che creature” / spose sante di Dio, colombe pure, / biele Marie, // il ventisel d’avril al à vistudis / del so biell verd lis nestris culinutis, / e a zeis sun lor lis freschis sos rosutis / al à spandudis. / E il rosignul tal miò boscut al torne, / e cul so chiant dolcissin mi console, / e l’odulute fin tal nul e’ svole / e legre ‘ e zorne.
E scomence cussì la prime des poesiis popolârs dal plevan di Vendoi, Il mês de Madone.
Zuan Batiste Galerio (1812-1881) al fo un om di culture e di poesie in plui che predi, plevan di Vendoi par plui di cuarante agns.
Gabriel Zanello i dediche chest libri (scuasi cuatricent pagjinis), rielaborazion di une tesi di lauree, che al pues jessi considerât une edizion critiche de opare che Galerio al à lassât.
La part descritive (la biografie, lis ocasions pe scriture, la fortune, lis notis su la lenghe, su la grafie, la morfologjie, il lessic e v.i.), vâl a dî dut ce che al à scrit il curadôr, e je dute par talian; par furlan a son i tescj dal autôr.
A son poesiis religjosis che a pandin la buine dutrine o ben che a contin fats des Scrituris: par esempli, lis undis zornadis che a ilustrin la vite de Madone. Ma a son ancje prosis, discors su articui di fede dal Credo (confront cul protestantisim, comunion dai sants) e predicjis.
Al è di marcâ che lis predicjis dai predis, a cjaval jentri il Sietcent e il Votcent, a forin la plui impuartante produzion scrite par furlan e che dome une part minime e je cognossude, studiade e publicade.
Si che duncje al è meritori chest studi di Zanello e meritorie Glesie Furlane che lu à publicât. Ancje par vie che nus dîs che, in chei timps (che no son propit cussì lontans), la int furlane e preave par furlan.
Magari al jere un furlan che al talianotave ben e no mâl, come chel di Galerio, ma furlan al jere. E al leave la necessitât di doprâ la lenghe dal popul cu la culture grande e alte: impussibil no cognossi intal incipit che o vin citât culì parsore, un rivoc di Dante. ❚
✒ Laurin Zuan Nardin
SIMPRI BOGNS. Gabriele Zanello, Giovanni Battista Gallerio. Gli autografi delle poesie e delle prediche friulane, Udin, 2005............
“Vergine Mari del Fì uestri fie, / umil e grande plui che creature” / spose sante di Dio, colombe pure, / biele Marie, // il ventisel d’avril al à vistudis / del so biell verd lis nestris culinutis, / e a zeis sun lor lis freschis sos rosutis / al à spandudis. / E il rosignul tal miò boscut al torne, / e cul so chiant dolcissin mi console, / e l’odulute fin tal nul e’ svole / e legre ‘ e zorne.


text:
Il teritori furlan al conserve inmò in dì di vuê testemoneancis impuartantis dal so passât, ancje di chel plui antîc. O lin di fat a fevelâ di un event che al à segnât un pas fondamentâl te ricercje protostoriche de nestre regjon, la vierzidure al public dal tumul funerari di S.Svualt (Udin). Vinars ai 14 di Otubar di fat e je stade inaugurade la struture che e permetarà di visitâ la sepulture in gracie a un moderni sisteme di jentrade.
CE SONO I TUMUI_ Ricuardìn che i tumui a son sepulturis de antighe ete dal Bronç, tal câs di S.Svualt o fevelìn dal 2000-1900 d.d.C., fatis sù ator dal defont in piere e glerie e che a rivavin a une altece di 4-5 m e un diametri di 25 m cirche. Pensant ai tumui a vegnin subit iniment lis tombis etruschis o i tholoi miceneus, pe lôr forme carateristiche. Ator pal Friûl si cjatin cetancj di chescj esemplis di sepulturis, ancje se in dì di vuê tancj di lôr a son stâts splanâts cence vêju studiâts prime, gjavant cussì la pussibilitât di un studi plui profont su cheste evidence archeologjiche uniche tal nestri teritori.
LA STRUTURE_ Come che si diseve la struture moderne fate sù par dâ acès ae sepulture e je stade studiade in maniere di violâ mancul pussibil il manufat e soredut di dâ la pussibilitât di visitâ la tombe come “jentrant” te stanzie dulà che si cjate il muart.
A diference des tipologjiis di tombis che si diseve prime di fat, in chês furlanis nol jere previodût un ambient interni di acès, ma ben dome il spazi par dâ acet al defont. Cumò invezit si pues viodi il cuarp, la cuvierture di glerie e ancje la stratigrafie complete dal tumul, come se si viodès un sgjâf archeologjic in cors di opare.
CUI JERIAL DENTRI?_ Il muart deponût dentri dal tumul, che si stime al sedi l’om furlan plui antîc cjatât fint cumò, al jere alt cirche 1,70 m e di 25-35 agns di etât. Dongje nol veve un furniment, se no altri di ogjets che si sedin conservâts, metût sul flanc di çampe e il cjâf bande sud-est. La datazion al Carbonio14 e à permetût di datâlu tor dal 1920 d.d.C. te fase medie de antighe ete dal Bronç.
La impuartance di cheste scuvierte e de sô musealizazion e je evidente, e lasse cetant materiâl di studi pai agns a vignî che al podarès sburtâ la ricercje archeologjiche te nestre regjon inserintle intun contest une vore ampli, parcè che o ricuardìn che tumui di cheste fate a son sparniçâts ator par dut il nestri teritori.
VISITIS VUIDADIS_ Al è za pussibil prenotâ lis visitis vuidadis clamant i Museus Civics di Udin il lunis des 10 aes 13 e des 14 aes 17 a chest numar: 0432 271767 o pûr il Studio D Friuli il martars e il joibe des 10 aes 17 al numar 346 3257139.
Venusia Dominici
ATUALITÂT – Archeologjie in Friûl............
Il teritori furlan al conserve inmò in dì di vuê testemoneancis impuartantis dal so passât, ancje di chel plui antîc. O lin di fat a fevelâ di un event che al à segnât un pas fondamentâl te ricercje protostoriche de nestre regjon, la vierzidure al public dal tumul funerari di S.Svualt (Udin). Vinars ai 14 di Otubar di fat e je stade inaugurade la struture che e permetarà di visitâ la sepulture in gracie a un moderni sisteme di jentrade.


text:
Fane
Fane (locâl Fana, talian Fanna, todesc Faun) al è un comun di 1.574 abitants e al è part de provincie di Pordenon, in Friûl. Al é cognossût ancje come pais dai miluçars.
Geografie[cambie | modifiche il codiç]
Fane e si cjate a 274 metris intal nivel dal mar e e je sot aes monts de Cjargne. A nord, intai piei des çucs, al è il confin tra il comun del paîs e chel di Frisanc. Chescj tre çucs a son separâts di doi rûcs: a ovest il Manarin e a est il Miza o Miça. Chescj a sud a confluissin al turint Colvere. Altris rûcs a son il Rûc stuart ed il Riziol o Riçiôl. Par rivâ a Fane al si pues cjatâ la strade regjonâl 464, cu puarte a Spilimberc, Secuals e de bande ovest, a Manià. Une altre strade e je la provinciâl 2, cu puarte a Manià e da chè altre bande, ai comuns di Cjavàs e Midun.
Storie[cambie | modifiche il codiç]
Il non Fane a vol dî Bosc sacri, e al è stât dât dai romans. Fin tal 1873 Fane e jere unide al pais di Cjavàs e e si clamave Fana-Cjavàs.
Culture[cambie | modifiche il codiç]
Personalitāt di Fana[cambie | modifiche il codiç]
- Vittorio Cadel (1884-1917), poet e pitôr. Al à scrìt une vore pal so paîs. O si ricuardin lis oparis: Fueis di Leria, Cadel da Fana, l'om, l'artist e il siò paeis.
- Padre Fedele di Fana. Il so cuarp al è tignût intune cripte dentri la glesie principâl di San Martin.
Amministrazion[cambie | modifiche il codiç]
Il sindic Demis Bottechia, al è montât te cariche al 08/06/2009 cul partit Fanna domani (Fane doman), supuartât dai partîts talians Popolo della Libertà e Lega Nord.


text:
Lis Olimpiadis in Cine a son ancjemò une cuistion fuarte, che e puarte a discussions politichis e no dome. La Cine e je stade sielte par ospitâ lis XXIX Olimpiadis tal Lui dal 2001. Une ocasion e une vetrine pal guvier cinês di mostrâ al mont lis maraveis di chest paîs di 1.313.973.700 abitants.
UN PERCORS INTORTEÂT_ Tal Març dal 2004, lis Olimpiadis a son scomençadis in vie uficiâl, cuant che la flame olimpiche e à lassat la Grecie e passant par ogni continent e je rivade in Cine, traviersant la vie de sede, antighe strade che di secui e unìs la Cine al rest dal mont. Ben 21.880 personis a son stadis sieltis par puartâ la flame, ma il percors al è stât ben intorteât. La flame e à resistût a lis protestis de tante int, che in non de solidarietât cul Tibet e ducj chei che a àn sufiert il mancjât rispiet dai dirits umans di bande dai Cinês a àn cirût di distudâle a Londre e a Parîs. La int e protestave prime di dut cuintri la situazion dal Tibet, ma ancje pe vuere in Darfur, e il supuart dal guvier cinês viers il regjim in Birmanie e in Zimbabwe. Lis protestis a son continuadis in Americhe, intant che paîs come Taiwan a dineavin il permès di passaç sul so teritori e nissun si acuarzeve dal passaç a Piongiang, capitâl de Coree dal Nord. A cause dai disordins, il president dal comitât olimpic Jacques Rogge al à dite che i atletis che a mostraran la bandiere tibetane vie pai zûcs a vignaran slontanats.
ZÛCS TIBETANS_ I Tibetans alore a àn decidût di organizâsi dibessoi, fasint une edizion parele dai zûcs a cjase lôr, intant che il mont al discuteve se boicotâ i zûcs, opur no. Il Dalai Lama, leader spirituâl tibetan, esiliât in Indie e cognussût in dut il mont pal so impegn pe libertât de sô tiere, al à cirût però di cuietâ i cûrs: “La Cine e je un grant paîs e si merete di ospitâ i zûcs olimpics. Tal stes timp o pensi che par jessi un bon ospit, Pechin al varès di scoltâ miôr chel che lis organizazions non governativis (prime di dutis Amnesty International) a disin e lis preocupazions dai guviers su lis violazions dai dirits umans, la libertât religjose e di espression e il rispiet pal ambient”. Il guvier di Pechin al incolpe il Dalai Lama di jessi chel che al à dât fûc a lis protestis vudis in Tibet e in dut il mont, ma lui al dinee chestis declarazions. Ancje il Pape al è intervegnût su chest cont, domandant di risolvi la cuistion tibetane cun dialic e tolerance.
RISPUESTE DURE_ La rispueste de Cine e je stade drete:”Nissune tolerance cui criminâi. Chei a àn di sedi cjastiâts secont la leç”.
Il Tibet però al profite des Olimpiadis par difondi la sô bataie, par no jessi considerât un paîs di criminâi, bensì un popul che al viôt dineât
il so dirit a la autodeterminazion e lis sôs libertâts. I zûcs a deventin cussì casse di risonance, par che il mont al sepi ce che al sucêt in cheste piçule regjon asiatiche.
In rapresentance de Union Europeane ai zûcs, il president francês Nicolas Sarkozy. Sarkozy al veve inizialmentri dicidût di no fasi viodi ae cerimonie di vierzidure, ma po dopo al à dite di sì a la fin di une tabaiade cul president cinês Hu Jintao al incuintri dal G8.
Olimpiadis in Cine, une cuistion politicheChiara Segrado
Lis Olimpiadis in Cine a son ancjemò une cuistion fuarte, che e puarte a discussions politichis e no dome. La Cine e je stade sielte par ospitâ lis XXIX Olimpiadis tal Lui dal 2001. Une ocasion e une vetrine pal guvier cinês di mostrâ al mont lis maraveis di chest paîs di 1.313.973.700 abitants.


text:
13 maggio 2014
ROMANINI CANDIDÂT 'SOCIAL' PAL COMUN DI CJAMPFUARMIT 2.0
Tal test o ai metût in evidence cualchi concet che za di agns o ai metût in vore.
La politiche e à di jessi servizi al citadin e propit par chest i social network a son un dai principâi imprescj tes mans dai eletôr che a puedin dialogâ in maniere direte cui propris rapresentants se chescj no àn pôre dal confront. Jo in chescj agns o ai dimostrât di no tirâmi indaûr, anzit par me al è stât une vore util par rispuindi aes necessitâts dai citadins.
O ai screade una pagjine Facebook (fanpage "Christian Romanini in comun a Cjampfuarmit") e doprant ancje un profîl Twitter (@romanini77).
O ponti cun grande convinzion su lis gnovis tecnologjiis a servizi de popolazion par un "OpenMunicipi Cjampfuarmit 2.0".
O ai acetade la candidature pe Lega Nord parcè che tal prin puest dal nestri program eletorâl pal Candidât Sindic Andrea Bacchetti e je la centralitât de persone: coinvolziment, partecipazion, confront e duncje il dialic cul citadin no son dome un slogan. Cun Facebook e Twitter, ven a stâi cuntun sempliç click, o dialogarai in maniere costante cui citadins, come che o ai fat fin cumò.
Lant sui miei canâi web o cjatarês i ponts principâi de mê campagne eletorâl, in particolâr il dialic cu la citadinance, la sigurece des fameis, la cuistion "viabilitât" (lis cussì clamadis "bretelle"), la culture e la identitât furlanis.
VE CHI LA VERSION PAR TALIAN
ROMANINI CANDIDATO 'SOCIAL' PER IL COMUNE DI CAMPOFORMIDO 2.0
02 maggio 2014
Novitât e esperience par Cjampfuarmit
Chest mês a son lis elezions pal Comun di Cjampfuarmit e o ai acetât la candidature te liste de #LegaNord par #BacchettiSindic I letôrs di chest blog za mi cognossin, ma par cui che al rive chi pe prime volte al è just presentâmi. O ai 37 agns e o soi nassût a Dielsdorf in Svuizare. O soi dipendent public e gjornalist publicist. O ai za vude esperience come aministradôr public dal 2000 al 2012 (assessôr e conseîr comunâl, component Anci Zovins, Arlef). O colabori cun diviers gjornâi e associazions culturâls a pro dal Friûl. O soi vignût a stâ a #Cjampfuarmit tal 2011 e mi plasarês di podê meti a disposizion lis mês competencis pe aministrazion di chest Comun parcè che o pensi che partecipâ ae vite dal paîs al sedi un dirit, ma ancje un dovê di ogni citadin par dâ in prime persone il propri contribût par cirî di miorâ la cualitât de vite de comunitât.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Par me TRASPARENCE e PARTECIPAZION no son dome un slogan.
CIRIMI ancje su:
TWITTER: @romanini77
FACEBOOK: fanpage Christian Romanini in Comun a Cjampfuarmit.
Iscriviti a: Post (Atom)


text:
Cjalant l’insert de Patrie dal Friûl: “Speciâl leture continue de Bibie par furlan – La storie, la int, lis emozions dal event culturâl plui grant dal 2011 in Friûl” e partecipant al incuintri in sale Ajace a Udin pe presentazion dal insert mi è vignût tal cjâf il verset dal Vanzeli: “I ultins a saran prins”. (Mt 20,16)
Fra i ultims che a saran prins nus tocje meti ancje la Bibie par furlan par vie che, nassude a Montenârs, a Rualp e Val, a Visepente, e continue a jessi foreste tai programs pastorâi de diocesi. Ma la Bibie par furlan e je tra i prins dal Vanzeli par vie che dute la riflession teologjiche moderne e je dacuardi tal declarâ che il mont gnûf e la gnove vanzelizazion a varan di partî de autonomie e de valorizazion des culturis popolârs.
L’event di chest an nus palese ancje un altri segret: la Bibie par furlan no je il libri dai predis, ma chel de nestre int. Di fat la plui part dai predis e des istituzions diocesanis le ignorin cuasit dal dut intant che la int di ogni dì e à dimostrât di tignîle in onôr. Ancje la cunvigne in sale Ajace lu palese. E cussì al sucêt ancjemò une volte ce che al à dit Gjesù: “I ultins a saran prins, e i prins ultins”. I predis che pe Bibie a varessin di jessi in prime file si palesin ultins, e chei dal ultin banc, considerâts i mus, si cjatin prins. Al è un misteri ancje chest.
Popul, culture, lenghe, travais, cussientizazion, spiritualitât e liberazion a son dutun, e culì di nô a cjatin la lôr miôr espression te Bibie par furlan.
O podaressin dî che a esistin dôs Bibiis: une par talian e une par furlan, o miôr une uniche Bibie, peraule di Diu, lete de bande dai prins o dai ultins.
Culì in Friûl la Bibie par talian e je peade al podê clericâl e politic, chê par furlan e florìs dal bas inte comunitât; la prime e partìs dal dogme, la ultime de antropologjie; la prime si siere te intimitât, la ultime si vierç a la cussientizazion dal sociâl; chê par talian e ignore lis etniis, chê par furlan, lis valorize. Chê par talian e rapresente la culture dominant che e crice di ogni bande, chê par furlan e je semence dal mont che al varà di vignî. Il podê si servìs de prime; i tibiâts, tal Spirt di Gjesù Crist, te ultime a respirin.
Par chest mi tocje ringraziâ la ARLeF pal Event e La Patrie dal Friûl pe cunvigne dal “Speciâl de Bibie”; us soi ricognossint come furlan e come ultin; che il Signôr us vuardi di ogni mâl e us benedissi.
pre Tonin Cjapielâr
MEDITANTLIS TAL SO CÛR. I ultins a saran prins............
Cjalant l’insert de Patrie dal Friûl: “Speciâl leture continue de Bibie par furlan – La storie, la int, lis emozions dal event culturâl plui grant dal 2011 in Friûl” e partecipant al incuintri in sale Ajace a Udin pe presentazion dal insert mi è vignût tal cjâf il verset dal Vanzeli: “I ultins a saran prins”. (Mt 20,16)


text:
30 aprile 2010
Auguris al gno nevodut e a mê sûr
28 aprile 2010
La braure dal Barça
Par savênt di plui, fracait chi.
23 aprile 2010
3 agns che nus à lassâts
21 aprile 2010
Odissee, biel event
No soi un espert e duncje no ai pretesis… mi limiti a regjistrâ lis mês impressions a cjalt.
Il spetacul mi à plasût e mi à convint ancje la sielte di fâ recitâ i personaçs ancje tes varietâts de lenghe furlane a seconde des zonis di provenience. E cui si freial se o vin scugnût ancje becâsi cualchi batude in triestin (i triscj Proci che a smicjin Penelope e il ream di Ulìs; lis Sirenis tentadoris che dopo vê cirût di striâ Odisseu cjantant in maniere maraveose par furlan, dopo si lamentin par triestin)… jo o varès fat vulintîr di mancul di cheste sielte, ma amen...
O ai viodût moments une vore profonts (l’episodi di Polifem, la stesse sene des Sirenis tal prin an) cuntune fuarce emotive inmò plui coinvolzent tal secont at, che mi à plasût tant di plui (une piçule critiche tal prin at che ogni tant al sbrissave in maniere pericolose un tic masse tal ridicul…).
Mi à fat vignî i sgrisui pe emozion cuant che o ai viodude la Novella Cantarutti lei un pas de traduzion: biele cheste sielte di inserî tocs di leture, pardabon emozionant chest omaç a la grande scritore mancjade che nol è tant.
O soi lât a cjase content di vê viodût un biel spetacul ma ancje di jessi stât testimoni di un moment impuartant pal Friûl: il teatron di Udin al à dât acet a une opare in lenghe furlane che e à viodût impegnadis une vore di personis.
E cui che nol jere si è pierdût un event.
Mi auguri che pal avignî si continui, magari evitant di sierâ lis oparis par furlan intun calendari specific, ma miscliçant lis lenghis, insiemit, tu calendari unic di dute la stagjon.
Compliments a cui che al à volût cheste iniziative e al à fat in maniere che e deventi realtât.
19 aprile 2010
Odissee
Ducj i detais dal spetacul ju cjatais chi (fracait il link).
15 aprile 2010
Donait il 5 par 1000 a La Patrie dal Friûl
a «La Patrie dal Friûl» il mensîl dut in marilenghe dal 1946.
Nol coste nuie: baste meti il numar 01299830305
te casele juste e firmâ la destinazion dal 5 par 1000.
LOTANT PAR UN FRIÛL PLUI FURLAN, TU STÂS MIÔR ANCJE TU
Grazie!
14 aprile 2010
07 aprile 2010
Un cuc indaûr
06 aprile 2010
Baudelaire
04 aprile 2010
Buine Pasche a ducj... o cuasi!
03 aprile 2010
Friûl viaç te storie
Chest an par ricuardâ l'aniversari dai 3 di Avrîl, nassite dal Stât Patriarcjâl di Aquilee, fieste nazionâl dal popul furlan, us met chi il video che o ai cjatât su youtube:
Friûl viaç te storie di Massimo Garlatti-Costa
chi sot ancje chês altris parts:
Friûl viaç te storie (part 2)
02 aprile 2010
Precisazions
Buine part dal Friûl storic al è colât sot dal Ream di Italie tal 1866 (fracait il link) e duncje chest an che al ven nol è nissun “150m talian” pal nestri teritori, che se mai al è stât concuistât ben 5 agns dopo dal 1861.
Cun di plui, la zone dal confin, e mi riferìs tant par semplificâ a buine part de contee di Gurize, ma no dome, e je deventade taliane dome dopo de fin de prime vuere mondiâl dal 1915-18 (che tancj a celebrin come “Grande Guerra”, ma che in sostance e je stade dome une grande tragjedie che e à fat murî miârs e miârs di zovins).
O sieri lassant fâ fieste il prossin an a cui che al vûl, ma se propit propit nol pues fâ di mancul, i ten a visâlu che chi di noaltris dut câs al fasarà fieste pai 145 agns de colade dal Friûl sot dai Savoia (sì, la famee di chel siôr, cualchidun lu clame princip dismenteantsi che i titui nobiliârs mi somee che a son stâts abolîts, che e à domandât a la Republiche taliane un mega risarciment pai 54 agns di esilii… ma a saressin ancje altris episodis di podê ricuardâ...).
Forsit forsit prime di fâ fieste, al bastarès almancul lei ben i fats de storie e no i proclamis de propagande nazionaliste taliane.
Invezit o torni a ricuardâ che secont me une vere fieste nazionâl furlane e je chê dai 3 di Avrîl, che e ricuarde la nassite dal Stât Patriarcjâl di Aquilee, une forme di guvier nestri nassût tal 1077 e che al cjapave dentri i teritoris fint in Cjadovri e chei che cumò a son Austrie, Slovenie e Istrie.
Buine fieste nazionâl furlane a ducj.
ps: se mai tal 2011 a colin i 500 agns dal riviel contadin de Joibe Grasse dal 1511... chê sì che e je une date impuartante e un aniversari di ricuardâ pal popul furlan che si è ribelât cuintri dai nobii che lu tibiavin.
01 aprile 2010
Fevelant a Colonia Caroya/2
O vin fat une lungje fevelade sul Friûl, su la storie, su ce che a fasin lôr ta chestis ocasions li che si cjatin e a fasin chest laboratori che al cjape dentri zovins e mancul zovins, cu la bandiere cu la Acuile di Betrant picjade tal mûr e il mate cjalt su la taule (in prin plan)... masse biel il Friûl declinât in forme Argjentine.
Sabide cheste al sarà il tierç incuintri e come che us disevi, a ricuardaran la Fieste dai 3 di Avrîl.


text:
Cui che o sin
Fondade tal 1908, la cjantorie e à 14 components. Ancje cheste Cjantorie e svante une origjine antighe e e contribuìs a mantignî vive la tradizion dal cjant sacri, di fat, e acompagne lis funzions religjosis svariadis de Parochie, e cun di plui lis processions, sedi a Turide che a Ridincic.
La ativitât e je coordenade di Cecconi Claudio.
In plui che la ativitât ordenarie, si à di ricuardâ la partecipazion anuâl ae Rassegne Comunâl dai Côrs, aes iniziativis dal Côr "Il Castelliere" e la animazion de Messe de Puritât a Udin.


text:
No si pues fevelâ di Milan cence fevelâ dal so Fogolâr storic, che mancul di un an fa al à vût di patî, magari cussì no, la muart dal segretari Marco Rossi, che nus à lassâts masse zovin. Al so puest lis brenis de associazion lis à cjapadis in man la vedue Fulvia Cimador. E propit Fulvia, pari triestin e mari di Fare, mi dîs di cemût che e à fat a tirâ indevant: «Marco al varès volût cussì, lu sai ben. E cussì cuindis dîs dopo che nus veve lassâts o ai volût che si fasès istès il “gustâ insiemi” de associazion a Nadâl. Duncje, si va indevant cun dutis lis ativitâts».
Par prime il cors di furlan, che si fâs di 20 agns. Al sarà ogni joibe di Zenâr a Jugn. Po dopo lis Setemanis de culture furlane che si fasin a Novembar. Ai 9, inaugurazion cun ospite la Societât Filologjiche Furlane e pe part musicâl Aldo Giavitto. Ai 16, fieste pai 50 agns dal gjornâl trimestrâl dal Fogolâr di Milan, fondât di Ardito Desio tai agns Setante. Ai 23, Patrizia Deotto, professoresse di slavistiche ae Scuele Superiôr di Lenghis Modernis di Triest, e presentarà la sô gnove traduzion di un libri dal rus.
Altri apontament, ai 14 di Dicembar, al è il “gustâ in compagnie” pai iscrits e pes fameis. Il gustâ dai 14 al ven tradizionalmentri prime de dì de Messe par furlan intal Domo di Milan, domenie ai 15.
Oltri a chestis ativitâts a ‘nd è altris vie pal an, come che e je stade la partecipazion ae scree de intitulazion di un zardin a pre David Maria Turoldo, o i apontaments estîfs organizâts in Friûl, profitant che tancj dai siei iscrits a son pensionâts e di Istât a tornin in feriis in Patrie.
A proposit de composizion anagrafiche dai iscrits, i domandi ae segretarie cemût mai che no si rive a coinvolzi di plui i zovins. «Prin di dut, Milan e je une citât frenetiche che no ti lasse masse, sì che duncje in tancj che a lavorin cumò a tornin in Friûl tal fin de setemane. Aromai Milan al è mancul distant: la funzion sociâl dal “tignîsi dongje tal forest” no à plui sens. E je ancjemò valide, però, cui anzians, e cun chei si va indevant. O sin simpri vierts a ducj, però, e a gnovis ideis». E a Milan, la citât plui indevant e ative, nol podarès no jessi cussì. ❚
Dree Venier


text:
Messe ai 14 di Lui te Basiliche Mari di Aquilee
Domenie ai 14 di Lui, aes 6 sore sere, si rinove a Aquilee l’Avôt dal Friûl in ocasion de ricorence dai Sants Ermacore e Fortunât, prin vescul di Aquilee e il so diacun, nestris Patrons. La messe e vignarà celebrade te Basiliche di pre Vigji Gloazzo, plevan di Paulêt e diretôr de Caritas diocesane e dal Ufici diocesan pe cooperazion missionarie di Udin, cun dongje i predis di Glesie Furlane, che a fasaran la messe par furlan cun leturis par sloven e todesc. ❚


text:
Te suaze de rassegne ‘La musiche tra passât, presint e doman’ che si è tignude, tra Mai e Jugn, tal museu ‘Michele Gortani’ di Tumieç sot la direzion artistiche di Alessio Screm, une vore interessant al è stât il contribût di Lino Straulino che al è lat a cirî lis lidrîs de musiche furlane. Il cjantautôr cjargnel nus veve za anticipât alc sul valôr di cheste sô ricercje musicâl sul numar di Març passât (La Patrie dal Friûl n.3/2013 ndr), ma la ocasion e je tornade buine par aprofondî i detais tecnics e storics dal sô lavôr.
“La nestre culture musicâl e je caraterizade di un modul musicâl specific e ancje il test al à lis sôs carateristichis precisis”, al conte il cjantautôr cjargnel. “Jo mi soi interessât di simpri dal componi la musiche leade a chest teritori. Mi soi simpri dit che se no je une lidrîs culturâl par fâ musiche si riscje di fâ buine musiche ma di seconde man. Mi soi imponût te mê culture di cjatâ alc che al puedi jessi il gno ‘blues’, cirint intai archivis de nestre musiche popolâr chei che a son i elements fondamentâi par creâ e par fâ musiche. Ducj chescj agns, mi soi let i documents e o ai imparât tant. O ai scuviert une struture avonde codificade, baste pensâ aes ripetizions des strofis e al numar precîs di notis che a vegnin dopradis. La scjale des vilotis e je simpri chê: mi-fa-sol-la-si-la-sol-fa-mi, cul finâl si-la-sol-fa-mi. Il concet al è che la struture e lis notis si ripetin simpri. Pari Pellegrino Ernetti, predi esorcist di Vignesie che al à fat un libri su pes vilotis, al è stât il prin a scorporâ lis notis e a scuvierzi che la vôs principâl e finîs sul “mi” e la seconde vôs e finìs sul “do”. Chest al introdûs un concet sempliç: cuale scjale, cuâl mût antîc finissial sul “mi” e al à tant che ambit dal “mi” al “si”? Il mont doric dai grêcs. Lui al jere un studiôs de musiche antighe dai grêcs e romans e fasint cheste analisi al dîs che o sin dentri precisementri dal mont doric antîc dai grêcs. Chest al vierç un mont di considerazions!”
Lino, jenfri une cjantade e chê altre, al cjacare ancje di discjant, il cjant polifonic plui vecjo presint in Europe. “I plui vecjos discjants a son documentâts achì in Friûl, soredut a Cividât. Za tal 1400 cheste tecniche di cjant e vignive doprade soredut in ambient eclesiastic. E jere une forme polifoniche primitive (vuê si cjate inmò vive in Istrie): une vôs e improvisave une melodie su notis altis rispiet aes melodiis principâls, par solit su otavis.”
Al è clâr che ancje lis vilotis a vegnin influençadis di chestis gnovis ariis. Disìn che dut al è in cambiament: viers la fin dal 1800 i grancj musiciscj classics a van a aurî tal cjant popolâr par fâ lis lôr oparis. “Dutis chestis operazions a àn creât une grande dificoltât: e je lade pierdude la celule principâl, la essence de musiche. Jo mi soi cjatât a 20-30-40 agns a cirî di capî se al è ancje achì il gno blues. O ai scugnût lâ in dues a dutis chestis robis par cjatâ alc. Chest al è un mont che al devente interessant soredut par cui che al vûl componi. Jo o ai provât a fâ. La forme dal test e je di 4 strofis. Il cjant furlan al à 4 viers: plan, tronc, plan, tronc. Cuatri riis e vonde. Il cjant al è une cuartine uniche di ‘viers otonâi’. Lis vilotis a son dutis cussì. Il prin viers si ripet par trê voltis e al siere cul secont viers.”
Il cjant fin a pôcs agns indaûr al veve une funzion fondamentâl: chê dal ‘consolâmi me’. Lino al dîs “Lavorâ cjantant ti permeteve di solevâti dal lavôr. Il cjant e jere la droghe che e permeteve a cheste int di tirâ indevant une esistence no facile”. Ve alore parcè che al è impuartant lâ a cirî il contat diret cu la origjin de musiche dal to teritori. Al è come un ‘tornâ a cjase’ par capî che al esist ancje chest maraveôs e, par tancj aspiets, ‘unic’ mont. ❚
✒ Marta Vezzi
CJARGNE VIVE. Vile, vilans e vilotis cun Lino Straulino li dal Musicalmuseo 2013 di Tumieç............
Te suaze de rassegne ‘La musiche tra passât, presint e doman’ che si è tignude, tra Mai e Jugn, tal museu ‘Michele Gortani’ di Tumieç sot la direzion artistiche di Alessio Screm, une vore interessant al è stât il contribût di Lino Straulino che al è lat a cirî lis lidrîs de musiche furlane. Il cjantautôr cjargnel nus veve za anticipât alc sul valôr di cheste sô ricercje musicâl sul numar di Març passât (La Patrie dal Friûl n.3/2013 ndr), ma la ocasion e je tornade buine par aprofondî i detais tecnics e storics dal sô lavôr.


text:
“Se tu vuelis cheste interviste, tu âs prime di spiegâmi ce che al è sucedût in Consei Regjonâl in chei dîs passâts! Che il scjas al è stât ben grant, e al è pardut un grant tabaiâ. Ma chi, lis ediculis no son mighe tant furnidis. Se tus sês fortunât e rive la Vite Catoliche, chê sì. Nuie altri”. Mi somee inrabiât l’onorevul. E soredut impazient, cussì o cîr di rispuindi in pocjis peraulis: “Al è stât un biel burlaç. Il contindi: la Fieste de Patrie!”. Mi discocole doi voi sglonfs come dôs coculis: “Ce àno, ancjemò cualchi probleme a sostignî il sacrisant dirit di un popul a gjoldi di un zornade di fieste? Insome, cuant che no tu scombatis cuintri di nissun ma tu pandis il plasê di jessi braurôs de tô storie, no tu fasis nuie di mâl!”. No savarès cemût metile jù cence fâ masse scjas, e o continui: “In efiets, plui di cualchidun al à tirade fûr la cuistion de identitât nazionâl, ven a stâi chê taliane, là che ducj a puedin ricognossisi, e no dome i furlans. E che une zornade dedicade ae Patrie e sarès esclusive, duncje une zornade cuintri chei altris”. Si agjite, l’Onorevul, e intant che o feveli al svintule une copie de Unità come se al ves di copâ cualchi moscje fastidiose. “Po si sa, simpri chei fassistats, pronts a striçâ sot dai pîts lis resons de storie. A àn pierdude la vuere, ma no àn mai molade la prese. Travistîts di mil gabans, a son simpri chi a rompi i cits cu la lôr arogance e cu la…”. Mi tocje interompilu sul plui biel de sô tribune. Mi displâs, parcè che cuant che Baracet al fevele, la sô passion si sglonfe e e cjape il svol, cul so furlan di bassarûl, e il sanc ros e sclet come chê bandiere che lui al à onorade par dute la sô vite. Dongje di chê altre, chê di Bertrant, cence mai sintîsi in contradizion par chest. Cussì, o doi une sgrasaiade ae vôs e o provi a fâi capî la cuistion, ancje se o crôt propit che no sarà une robe facile: “A dile dute… no dome chei. Insome, une buine part dal PD e jere cun lôr. Anzit. La maiorance.” Diu nus deliberi. Come il lamp e il ton, la rispueste no si fâs spietâ: “Se tu âs voie di coionâmi, tu puedis ancje lassâ intindi che il PD al è al guvier de Italie cu la diestre! O sarai ancje muart, ma mighe par chest no soi deventât stupit!”. E cumò, cemût fasio jo a spiegâi che e je propite cussì? Che in cheste nestre (?) puare Italie, il circ al è il riferiment plui facil par rivâ a spiegâsi cemût mai che cussì tancj paiaçs a puedin ancjemò cjoli pal cûl un paîs? Le grandi intese! O ai miôr tasê, e insisti su la cuistion furlane. “E invezit, ancje se al pâr dal impussibil, e je vere. Chei dal PD cu la diestre a disin che il progjet di une fieste che e ricuardi il 3 di Avrîl e sarès un erôr. Une azion che e puce di anticostituzionalitât e di regjim”. E chi, dute la anime libertarie di Baracet e cjape fûc tant che il pignarûl grant di Tarcint: “La Costituzion! Lizzero, che al jere dal PCI come me, lui sì che al veve ancje scombatût par che e nassès, cheste benedete costituzion. E pûr, lui al à ancje scombatût cun me pe dignitât e pe libertât dal popul furlan, insiemi cun ducj chei altris che a vivin, che a pensin, che a scrivin, che a produsin art, sience, leterature jenfri i confins dal Stât talian. E pense tu che al jere il 1973 cuant che o discutevin insiemi de fuarce dal articul 6 de Costituzion, là che si tutelin lis minorancis. Fuarts di chê concuiste, tal 1976, cuntun Friûl sdrumât dal Orcolat, o vin pandude chê famose scriture, là che tal prin articul si sosten che: “La Republiche, in osservazion dai dirits civîi e democratics stabilîts de Costituzion, e protêç il patrimoni linguistic e la culture des popolazions dal Friûl”. O cîr di inserîmi in cheste straordenarie e passionarie fuarce di peraulis e di ideis: “E propit su chest, i contraris ae fieste, chei di çampe, si son impontâts, disint che lis celebrazions a escludaressin ducj chei altris popui che no son furlans: todescs e slovens”. Al cjale jenfri i nûi, l’Onorevul, come a cirî une conferme a ce che al sta par dîmi: “Tu no tu mi crodarâs, ma cualchi minût fa, prime che tu rivassis, o stevi fevelant cun Indrì e cun Siart. No stâ a maraveâti. Chi si cjate di dut, come su la place di Codroip la dì di marcjât. Clarementri, libars di ogni preocupazion, lambic e miserie umane, si piticavin fevelant di ce che nus è simpri plasût di plui. Ven a stâi, il Friûl. Alore, o vin scuvierzût che ducj i trê o vin vude la furlanetât come malatie. Siart si sintive plui patriarcje di Acuilee che vescul ubidient di Rome. Indrì, che al clamave cheste tiere cussì straordenarie e uniche “il zardin dal imperi”, mi à confessât che – passant pes nestris contradis – si dismenteave fintremai di jessi imperadôr. E jo, che tu sâs benon che o soi simpri stât un comunist convint, mi soi simpri sintût un comunist furlan, prime di dut. E cence mai pensâ di contravignî a nissune coerence, anzit. O podarès dîti cun sodisfazion di jessi stât un bon comunist propit parcè che mi soi doprât pe dignitât dai popui, e mai pe ambizion dai lôr sorestants. Chei che cumò no si cjatin mai dacuardi su nuie, fale che su pe tutele dai lôr vitalizis.” Sburtât de onde di cheste idealitât, o cjapi il coraç par stiçâlu ancjemò un poc: “E la cuistion di une fieste esclusive plui che no inclusive, come che a disin i gjornaliscj e i politics triestins?”. L’Onorevul si lasse scjampâ une ridade: “Intant, al sarès ben che chei galantoms a tornassin a lei il diplome imperiâl che al fonde la Patrie dal Friûl. Il Patriarcjât al jere une istituzion là che ancje slâfs e todescs a condividevin il privileç di gjoldi di une cundizion cetant moderne e gnove, là che si fondave une rapresentance, un dirit a pandi la vôs di ducj, e di rispietâ ducj. La fieste de Patrie e sarès la fieste di ducj. Un alc dal savôr unic in dute Europe. Chei che no rivin a capîle a son in malefede. E cumò, lassimi lâ. O scuen organizâ cun sant Simon (chei di Codroip a fasin simpri front comun…) un coletîf proletari e autonomist cuintri de centralizazion dal podê intes mans di Sant Just: che al vedi cjapade sù la rascje di Triest?”. Al pinsîr che ogni “altri mont” al sedi paîs, mi ven cuasi di ridi. Ma mighe trop! ❚
__
Arnalt Baracet (Codroip 1931- Udin 2012), deputât dal Partît Comunist talian dal 1976 al 1987, furlanist convint, autonomist, al à simpri lavorât pe identitât dal popul furlan. In gracie di un so emendament, la Universitât dal Friûl e ven ricognossude tant che une istituzion che e contribuìs al progrès civîl, sociâl e ae rinassite economiche dal Friûl, par deventâ un strument di disvilup e di rinovament de culture, de lenghe, des tradizions e de storie. Tal 1978 al presente la propueste pe valorizazion de lenghe e de culture furlane, la mari de leç 482/1999. Al à ancje scombatût parcè che la RAI e inmaneàs trasmissions in lenghe furlane e par che la scuele e garantìs l’insegnament dal furlan. ❚
Angelo Floramo
A TU PAR TU. La feste de Patrie di Arnalt............
“Se tu vuelis cheste interviste, tu âs prime di spiegâmi ce che al è sucedût in Consei Regjonâl in chei dîs passâts! Che il scjas al è stât ben grant, e al è pardut un grant tabaiâ. Ma chi, lis ediculis no son mighe tant furnidis. Se tus sês fortunât e rive la Vite Catoliche, chê sì. Nuie altri”. Mi somee inrabiât l’onorevul. E soredut impazient, cussì o cîr di rispuindi in pocjis peraulis: “Al è stât un biel burlaç. Il contindi: la Fieste de Patrie!”. Mi discocole doi voi sglonfs come dôs coculis: “Ce àno, ancjemò cualchi probleme a sostignî il sacrisant dirit di un popul a gjoldi di un zornade di fieste? Insome, cuant che no tu scombatis cuintri di nissun ma tu pandis il plasê di jessi braurôs de tô storie, no tu fasis nuie di mâl!”. No savarès cemût metile jù cence fâ masse scjas, e o continui: “In efiets, plui di cualchidun al à tirade fûr la cuistion de identitât nazionâl, ven a stâi chê taliane, là che ducj a puedin ricognossisi, e no dome i furlans. E che une zornade dedicade ae Patrie e sarès esclusive, duncje une zornade cuintri chei altris”. Si agjite, l’Onorevul, e intant che o feveli al svintule une copie de Unità come se al ves di copâ cualchi moscje fastidiose. “Po si sa, simpri chei fassistats, pronts a striçâ sot dai pîts lis resons de storie. A àn pierdude la vuere, ma no àn mai molade la prese. Travistîts di mil gabans, a son simpri chi a rompi i cits cu la lôr arogance e cu la…”. Mi tocje interompilu sul plui biel de sô tribune. Mi displâs, parcè che cuant che Baracet al fevele, la sô passion si sglonfe e e cjape il svol, cul so furlan di bassarûl, e il sanc ros e sclet come chê bandiere che lui al à onorade par dute la sô vite. Dongje di chê altre, chê di Bertrant, cence mai sintîsi in contradizion par chest. Cussì, o doi une sgrasaiade ae vôs e o provi a fâi capî la cuistion, ancje se o crôt propit che no sarà une robe facile: “A dile dute… no dome chei. Insome, une buine part dal PD e jere cun lôr. Anzit. La maiorance.” Diu nus deliberi. Come il lamp e il ton, la rispueste no si fâs spietâ: “Se tu âs voie di coionâmi, tu puedis ancje lassâ intindi che il PD al è al guvier de Italie cu la diestre! O sarai ancje muart, ma mighe par chest no soi deventât stupit!”. E cumò, cemût fasio jo a spiegâi che e je propite cussì? Che in cheste nestre (?) puare Italie, il circ al è il riferiment plui facil par rivâ a spiegâsi cemût mai che cussì tancj paiaçs a puedin ancjemò cjoli pal cûl un paîs? Le grandi intese! O ai miôr tasê, e insisti su la cuistion furlane. “E invezit, ancje se al pâr dal impussibil, e je vere. Chei dal PD cu la diestre a disin che il progjet di une fieste che e ricuardi il 3 di Avrîl e sarès un erôr. Une azion che e puce di anticostituzionalitât e di regjim”. E chi, dute la anime libertarie di Baracet e cjape fûc tant che il pignarûl grant di Tarcint: “La Costituzion! Lizzero, che al jere dal PCI come me, lui sì che al veve ancje scombatût par che e nassès, cheste benedete costituzion. E pûr, lui al à ancje scombatût cun me pe dignitât e pe libertât dal popul furlan, insiemi cun ducj chei altris che a vivin, che a pensin, che a scrivin, che a produsin art, sience, leterature jenfri i confins dal Stât talian. E pense tu che al jere il 1973 cuant che o discutevin insiemi de fuarce dal articul 6 de Costituzion, là che si tutelin lis minorancis. Fuarts di chê concuiste, tal 1976, cuntun Friûl sdrumât dal Orcolat, o vin pandude chê famose scriture, là che tal prin articul si sosten che: “La Republiche, in osservazion dai dirits civîi e democratics stabilîts de Costituzion, e protêç il patrimoni linguistic e la culture des popolazions dal Friûl”. O cîr di inserîmi in cheste straordenarie e passionarie fuarce di peraulis e di ideis: “E propit su chest, i contraris ae fieste, chei di çampe, si son impontâts, disint che lis celebrazions a escludaressin ducj chei altris popui che no son furlans: todescs e slovens”. Al cjale jenfri i nûi, l’Onorevul, come a cirî une conferme a ce che al sta par dîmi: “Tu no tu mi crodarâs, ma cualchi minût fa, prime che tu rivassis, o stevi fevelant cun Indrì e cun Siart. No stâ a maraveâti. Chi si cjate di dut, come su la place di Codroip la dì di marcjât. Clarementri, libars di ogni preocupazion, lambic e miserie umane, si piticavin fevelant di ce che nus è simpri plasût di plui. Ven a stâi, il Friûl. Alore, o vin scuvierzût che ducj i trê o vin vude la furlanetât come malatie. Siart si sintive plui patriarcje di Acuilee che vescul ubidient di Rome. Indrì, che al clamave cheste tiere cussì straordenarie e uniche “il zardin dal imperi”, mi à confessât che – passant pes nestris contradis – si dismenteave fintremai di jessi imperadôr. E jo, che tu sâs benon che o soi simpri stât un comunist convint, mi soi simpri sintût un comunist furlan, prime di dut. E cence mai pensâ di contravignî a nissune coerence, anzit. O podarès dîti cun sodisfazion di jessi stât un bon comunist propit parcè che mi soi doprât pe dignitât dai popui, e mai pe ambizion dai lôr sorestants. Chei che cumò no si cjatin mai dacuardi su nuie, fale che su pe tutele dai lôr vitalizis.” Sburtât de onde di cheste idealitât, o cjapi il coraç par stiçâlu ancjemò un poc: “E la cuistion di une fieste esclusive plui che no inclusive, come che a disin i gjornaliscj e i politics triestins?”. L’Onorevul si lasse scjampâ une ridade: “Intant, al sarès ben che chei galantoms a tornassin a lei il diplome imperiâl che al fonde la Patrie dal Friûl. Il Patriarcjât al jere une istituzion là che ancje slâfs e todescs a condividevin il privileç di gjoldi di une cundizion cetant moderne e gnove, là che si fondave une rapresentance, un dirit a pandi la vôs di ducj, e di rispietâ ducj. La fieste de Patrie e sarès la fieste di ducj. Un alc dal savôr unic in dute Europe. Chei che no rivin a capîle a son in malefede. E cumò, lassimi lâ. O scuen organizâ cun sant Simon (chei di Codroip a fasin simpri front comun…) un coletîf proletari e autonomist cuintri de centralizazion dal podê intes mans di Sant Just: che al vedi cjapade sù la rascje di Triest?”. Al pinsîr che ogni “altri mont” al sedi paîs, mi ven cuasi di ridi. Ma mighe trop! ❚


text:
10 di Fevrâr
Il 10 di Fevrâr e je la 41° zornade dal Calendari Gregorian. A mancjin 324 zornadis pe fin dal an (325° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
- 1908 - Nicolò Fabris, politic e parlamentâr furlan di Listize (n. 1808)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- S.Scolastiche vergjne
- S.Silvan vescul


text:
I
I al è il decim segn dal alfabet furlan.
StorieModifiche
Tes lenghis semitichis, la letare Yodh e rapresentave probabilmentri un braç e une man, derivant dal jeroglific. Il semitic al conservà dome un sun semi-consonantic \j\ (come te peraule aiar), dât che la peraule che e significave "braç" e iniziave probabilmentri cun chest sun. La letare e podeve par altri conservâ il sun vocalic \i\ te pronuncie des peraulis stranieris.
Il grec al derivà di cheste letare la jote, une vocâl curte. E passà in chest mût, cence mudâ, al alfabet etrusc e infin a chel latin. Il punt parsore de letare al è di origjin medievâl, creât par distingui la letare i da la u, m e n.
SignificâtsModifiche
ChimicheModifiche
- I al è il simbul dal jodi
FisicheModifiche
- I al è doprât come variabile de curint eletriche.
MatematicheModifiche
- I tai numars romans al indiche il numar 1.
TraspuartsModifiche
- I al è la targhe automobilistiche internazionâl de Italie.


text:
Tecnologjie
La tecnologjie e je une peraule che a ven dal grêc "tekhnologhia" che al sarès discors su la art o discors su la tecniche.
Si trate des dissiplinis che a studiin in maniere sientifiche i procediments tecnics par trasformâ lis robis in lavôrs finîts. Par spiegâ miôr il concet di tecnologjie si pues disi che e jê che robe che e permet di passâ da lis ideis sientifichis a lis aplicazions pratichis.
La peraule tecnologjie e nâs tal XVII secul cuant che la tecniche di lavorazion, che fin alore e faseve a voli, e scomence a doprâ simpri di plui i principis sientifics.


text:
«Dutis lis voltis che si va a sgarfâ te memorie par gjavâ fûr ce che al covente par ricuardâ un fat o vê iniment un amì, cence fal si cjatìn di front a un ravueç di storiis, fatis de vite, oms, feminis, paîs pierdûts e afiets dismenteâts. Tant che, cence inacuarzisi, o vignìn cjapâts dentri de conturbie par no disberdeâsi plui dal ingropament».
Cussì Alberto Picotti al ricuarde il so amì Dino (Bernardino Virgili 1925-1983) inte prefazion di chest libri metût adun par cure di Giannino Angeli e publicât de Societât Filologjiche Furlane in colaborazion cul Comun di Martignà.
Virgili al è cognossût in Friûl massime pe sô opare L’aghe dapît la cleve, il prin romanç dut in lenghe furlane (1955). Il libri che o fevelìn, invezit, nus fâs cognossi e preseâ ancje altris aspiets de personalitât dal om, dal poete, dal educadôr, dal scritôr e artist furlan. Vincjedôs poesiis, li che a son di segnalâ, in particolâr, i Spirituals dal gno Paradîs (Jo o soi chel frut / che quan’ ch’al mûr al larà Carubin); vincjedoi tocs gjavâts fûr dal romanç, li che a tornin a vivi moments significatîfs de vite di une volte: lis sagris, lis vendemis, la emigrazion (la strade di Gjermanie…), lis filis intes stalis, la nêf e il frêt, il cjalt e il sut, il rosari intun latin roseât… Une ventine di prosis che, dispès, a àn un savôr di poesie par vie che a misclicin realtât cun magjie (Il cjaradôr des animis) o che a disin di piçulis storiis di amôr (Emme come mamma) o ben che a doprin la scuse di un cjaruç par incrosâ la grande storie cu la piçule storie (Il cjaruz di Bas); altris poesiis di cuant che al jere zovin; tocs di critiche leterarie gjavâts fûr de La flôr, la antologjie de leterature furlane in doi volums publicade intal 1968 e ristampade intal 1978; disleelenghis, filastrocjis, cjançonutis cun valence didatiche par insegnâur il furlan ai fruts.
A completin il volum i “pinsiruts” scrits dai siei arlêfs di prime elementâr pal lôr mestri che al jere benzà malât, une bibliografie dai siei scrits e une schirie di fotografiis di epoche.
O vin in chest volum un biel e util imprest par cognossi miôr chest rapresentant di prin ordin de culture, de lenghe e de letarature furlanis e ancje un just omaç a un om che al diseve che “nol è nie di plui biel che jessi fruz”. ❚
Laurin Zuan Nardin


text:
La Bibie e à cjapade vite no dome pe intuizion e pe vore di pre Antoni, ma podìno dî che e sedi la risulte dal Spirt autentic dal Concili Vatican II, ise cussì?
Tal mont catolic, fint al Concili Vatican II (1962-1965), la Bibie no jere un libri dal popul, ma un libri gjestît e messedât dome de Gjerarchie glesiastiche. Une linie cheste che e partive ancjemò de Cuintririforme, cul Concili di Trent, 4 secui indaûr! L’aiar gnûf conciliâr, naturalmentri, al rivà ancje in Friûl.
Rispiet però a la Catalogne, al somee che chel spirt in Friûl al sedi stât pe plui part tradît: trops sono
i celebrants par furlan?
In Friûl la clime pulitiche, culturâl, sociâl e, magari cussì no ancje glesiastiche, no jere dal sigûr chê de Catalogne, dulà che la sensibilitât e la cussience identitarie e di popul e jere une vore marcade. Che di fat apene che il Concili al à stabilît che si podeve celebrâ la liturgjie te lenghe dal popul, in Calalogne al è stât normâl che i vescui, i predis e il popul a cjapassin la strade di fâ par catalan, cence nissun fastidi. Culì al jere dut il contrari. Di fat la scuele, lis fuarcis pulitichis, economichis e, disgraciatamentri ancje la gjerarchie glesiastiche, a vevin cirût dome di sbeleâ il furlan, considerantlu un sotprodot dal talian e dimostrant une ignorance pelose. Al è stât cualchi predi, pôcs ma di grant nivel culturâl come Marchet, Placerean, Beline e altris, che si son batûts cun dutis lis lôr fuarcis cuintri chest etnocidi e cheste devastazion culturâl. Vuê, come numar no son tantons i predis che a celebrin regolarmentri par furlan. La clime e je un freghenin gambiade, ma e je dure ancjemò. Baste viodi la brute storie dal Messâl par furlan.
Come pe traduzion ancje pal event de leture de Bibie, si à scugnût spietâ fûr dal “templi”, parcè?
Il grant event de leture de Bibie di cheste Vierte, come ducj i grancj e impuartants events a caratar religjôs (la Bibie, i messalins, il cjant liturgjic patriarcjin cun dutis lis sôs ricjecis) a son ducj nassûts “fûr dal templi”, mai par une intuizion e sostegn de gjerarchie. Che anzit la gjerarchie, fin che e à podût, e à ignorât o cjalât cun suspiet.
Ma in Friûl si aial simpri preât dome par talian e prime par latin?
La liturgjie, lis funzions uficiâls a son simpri stadis fatis par latin. Ma fin a la prime vuere mondiâl i predis a predicjavin par furlan, la dutrine e vignive fate par furlan, tantis orazions a vignivin imparadis par furlan.
Mi visi che 40 agns indaûr, che o jeri capelan a S. Denêl, cualchi vieli che al vignive a confessâsi mi diseve l’At di dolôr par furlan, disint che lu veve imparât cussì di frut.
Glesie Furlane ce rapuarts aie cu la glesie in Friûl?
Nô no si sin mai sintûts fûr de Glesie. In chescj 40 agns de Associazion o pensìn di vê dât un grant e impuartant contribût a la nestre Glesie cun dutis lis ativitâts che o vin fatis, rindintle plui siore e plui incjarnade. Par altri, bisugnarès domandâ ai rapresentants uficiâi de Glesie se nus sintin come un claput te scarpe, o une risorse. La impression nestre e je che no vedin une grande stime e che nus sintin simpri sul ôr. Ma forsit e je dome une impression!
E cumò che l’event al è stât fat, ce restial?
Dopo dal event straordenari e impuartant de leture de Bibie che e à coinvoltis tantis, tantis personis che nissun no sal spietave – segn che la int e rispuint – nô o bramaressin alc di plui de gjerarchie: che e dopri cun plui frecuence il furlan (la Bibie, Messâl, cjants) tes liturgjiis uficiâls tal Domo di Udin, tes glesiis dai paîs e tai incuintris organizâts de diocesi. O bramaressin che i predis a vincessin chês resistencis, che tal passât nus son stadis ficjadis in dentri a ducj nô, e si liberassin viers la vite, la culture, la storie de nestre int che e je uniche e iripetibil. Tune societât multiculturâl che e sta cressint, o podìn simpri mostrâ la nestre muse e regalâ vulintîr i nestris tesaurs. Al sarès un di plui e no di mancul.
Christian Romanini
SPECIÂL BIBIE – Tignî dûr cuintri dal gjenocidi culturâl in Friûl............
La Bibie e à cjapade vite no dome pe intuizion e pe vore di pre Antoni, ma podìno dî che e sedi la risulte dal Spirt autentic dal Concili Vatican II, ise cussì?


text:
La Cuintristorie de ocupazion veneziane / LA CUINTRISTORIE DE OCUPAZION VENEZIANE. CE SUCEDEVIAL IN CHÊ VOLTE TAL MONT? La Ingletiere sdrumade di doi secui di vuereAgnul Floramo
Ancjemò une grampade di agns e la grande contraposizion tra France e Ingletiere, chê vuere tremende durade plui di cent agns (1337-1453), si sarès fermade, metint un pont di fin, sul calendari, ae Ete di Mieç. Cussì, il 1453 al rapresente une date impuartante che e segne la nassite dal stât nazionâl inglês. O almancul […] lei di plui +


text:
Giovanni Di Qual nol è un che si fâs preâ cuant che al è di metisi in zûc. Chest zovin grafic, curadôr di imagjine par tantis aziendis cjargnelis, al à subit dât bon acet ae sfide de jurie dal San Simon che e à viert il Premi ai fumuts e al à costruide une biele trame intal so Il Costrutôr di Trabicui, un fumut in plen stîl “steampunk” (un setôr de narative fantasientifiche, ndr) plen di riferiments al cine, in particolâr a Hugo Cabret di Martin Scorsese. Une grande sodisfazion par chest autôr che dopo il diplome di Mestri d’Art al Sello, si è laureât ancje in Dissen Industriâl al Iuav di Vignesie e in Linguaggi e Tecnologie dei Nuovi Media ae Universitât di Udin. Il lavôr al à striât i jurâts ancje se il judizi al critiche inte storie, che si pee a che dai Cramârs cjargnei, cualchi ingjenuitât e un dissen un tic masse crût. Il mecanisim naratîf dut câs al lasse cence flât di insom fin da pît. E il lavôr di Di Qual al vierzarà pardabon une strade par ducj chei zovins autôrs che un doman a volaran partecipâ al San Simon cun oparis che no sedin contis o romançs. ❚ (W. Tom.)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Frôs ch’a trìmin tal vint
parsore la stale.
Stradis vuéidis
come cjanâi cence aghe.
Arbui ch’a impìrin il cîl
indurmidît te cuvierte dal nûl.
Intune lûs di liende
al pâr sapulît il paîs
Mario Argante (1909 – 1991). Di Spilimberc, ma nassût a Vignesie, al à vivût a Taurian e po Udin. Mestri e president de Scuele libare furlane, fondade intal 1952. Cun Galliano Zof e pre Domeni Zanier al à metût sù il moviment poetic La Cjarande (1967). Oparis: Sangloz di oris (Udin, 1968), Alis di cinise (Udin, 1969), Erbe che no mûr (Udin, 1975) e Stagjons (Spilimberc, 1981).
Sôs lirichis a son presintis ancje intes antologiis, a scomençâ, naturalmentri, de Cjarande.
par cure di Laurin Zuan Nardin
LA POESIE – Unviâr (1967)............
Frôs ch’a trìmin tal vint


text:
I partîts politics a àn lassâts vueits cetancj spazis publics. come simpri metûts di pueste pe propagande prime des elezions; in cheste ocasion a àn evitât parfin di stampâ masse manifescj par no «straçâ» bêçs. E lis consecuencis si son viodudis ancje te scjarse afluence dai 7 di Jugn stâts.
A son invezit vignûts fûr cinc curiôs manifescj di caratar istituzionâl che a sburtavin la int a lâ a votâ: si è tratât di une foto in grant e di une domande sot che e à a ce fâ cu la vite cuotidiane di ducj noaltris.
Ve ca lis cinc domandis:
1. Cemût rivarìno a meti adun famee e cariere?
2. Cemût saraie produsude la nestre mangjative?
3. Di tropis indicazions vino bisugne?
4. Ce sorte di energjie volìno?
5. Cemût sarano vierts i nestris confins?
ALESSIO POTOCCO
TERITORI – SLOVENIE. Cinc manifescj a pro dal vôt............
I partîts politics a àn lassâts vueits cetancj spazis publics. come simpri metûts di pueste pe propagande prime des elezions; in cheste ocasion a àn evitât parfin di stampâ masse manifescj par no «straçâ» bêçs. E lis consecuencis si son viodudis ancje te scjarse afluence dai 7 di Jugn stâts.


text:
A rapresentin da trei agns une des ativitâts fondamentâls di Folkest e a stan cjatant simpri di plui une autonomie, metinsi a metât strade fra la formazion professionâl e l’aprofondiment scientific, doprant une metodologje no specialistiche e freide ma plui fruibil par tancj di . A mont di chel che a si viodarà e scoltarà ta zornade spilimberghese a ‘nd è un profont lavôr di ricercje e aprofondiment, coordenât da Maurizio Bettelli e Michele Gazich, che a lavoraran a flanc dal diretôr artistic dal festival, Andrea Del Favero.
Lis ativitâts ’tal sarà concentradis tes dôs zornadis di sabide 2 e domenie 3 di lui.
Daspò i cors di formazion strumentâl (armoniche cun Alessandro D’Alessandro, fresc vincidôr dal Premi Nazionâl Citât di Loano e ghitare cun Franco Morone) che a continuaran par dut il dì fintremai aes 18, al tacarà il seminari Canzone e poesia: la strana coppia, dulà che Michele Gazich al dialogarà cun Maurizio Bettelli, ospit Felice Liperi. Un aprofondiment ’sul rapuart tra poesie e cjançon, da lis chansons poétiques da Brassens a Dalla cun Roversi, Dylan e la poesie Beat, fintremai ai esperiments personâi di Gazich ’su pe scriture di cjançons dedicadis a diviers poetis (Pasolini, Montale, D’Annunzio, Celan, Bachmann, Pound, Cattafi, Ginsberg, etc). Al vegnarà proponût in cheste ocasion un labor’atori di scriture.
Daspò a si larà al Teatri Miotto par une conference/aperitîf cun Judy Collins e a si tornarà a tacâ tal dopomisdì cuntun dai apontaments plui significatîfs des Clinics 2022, Come stare ’sui social da musicisti senza perdere l’anima, cun Luigi Andrea Rancilio, det Gigio, caporedatôr dal cuotidian Avvenire, dulà che al à la responsabilitât di gjestî i social. Cuâi sono i miôr social par un musicist di va? Esistino tecnichis e trucs par vei ’suces? Cemût si comunichie pardabon cul propri public cence snaturâ la proprie anime artistiche?
Gigio Rancilio al à tacât a ocupasi di gjornalisim da zovanissim, colaborant cun diviersis emitents radiofonichis. Dal 1988 al 2012 al à lavorât ae redazione spettacoli di Avvenire, ‘là che al à vût il rûl di critic musicâl e daspò di caposervizi. Da simprit cu la passion des gnovis tecnologjîs, al inizi de difusion di internet al à fondât e direzût diviers sits di informazion tra cui Rock On Line. Al dì di uê a si ocupe dai social di Avvenire e al cure la rubriche setimanâl Vite digitali, ‘là che al conte e al analize lis sfidis e i cambiaments che si davuelzin tal mont dal digjitâl.
La zornade a finirà cu lis presentazions dai discos di Dario Fornara (portata dal vento) e de Adamantis Guitar Orchestra (Cerclaria Lux).
La domenie binore a si tornarà a tacâ cui cors di armoniche (simprit cun Alessandro D’Alessandro), ’su pes tecnichis ghitaristichis (cun Loula B e Gavino Loche) e l’incuintri ’su cjançon e poesie, par passà daspò ae presentazion dal volum di Marco Ballestrieri, autôr di un straordenari lavôr di ricostruzion de vite e da lis oparis di Antonio Pioli, det Wandrè, cul libri e le mostre Wandrè: Artista della chitarra elettrica.
Daspò dal spazi dedicât come par solit ai dirits dai musiciscj e a lis tutelis dal dirit d’autôr curât de Associazione Note Legali di Bologne, l’autôr Cesare Poppi e l’editôr Daniele Ermacora a presentaran le monumentâl opare in trei volums de Trilogia Alpina, Saggi Ladini, publicâts dall’Istitut Cultural Ladin di Vigo di Fasse.
Cesare Poppi, laureât in Antropologjie Culturâl, al conseguis il Master e Dotorât di Ricercje in Antropologjie Sociâl a Cambridge. Dal 1974 al à puartât indevant ricercjîs fra i Ladins di Fasse e dal 1984 ’su lis societâts segretis des mascaris tal Nort dal Ghana. Al à insegnât tes Universitâts dal East Anglia, Bologne e Trent, ’tal è stât Visiting Professor tes Universitâts di Seattle e Austin, di Buea (Cameroon) e di Malta. Al à colaborât cuntune diesine di universitâts europeanis. Al à lavorât cun Renato Morelli ae realizazion di programs radiofonics e televisîfs pe Tierce Reit RAI e ae realizazion di sîs documentaris ’sui Ladins di Fasse. Al è stât con’sulent sientific dal programe european di ricercje Carnival King of Europe.


text:
Sant Jacum
Vuê si ricuarde Sant Jacum il Maiôr, protetôr dai pelegrins. Tai secui Santiago de Compostela, che par furlan si clame Sant Jacum di Galizie, al è deventât un dai pelegrinaçs tra i plui frecuentâts. Ancje in Friûl il cult di chest Sant al è une vore difondût e cualchi an indaûr La Patrie dal Friûl e à tornât a publicâ il libri di pre Antoni Beline "A Sant Jacum, là che al finìs il mont": dongje des pontadis dal libri, Venusia Dominici e firmave une rubriche che nus faseve cognossi lis gleseutis dedicadis a chest Sant. Ve ca la prime pontade.
PS. e vuê Lorenzo al fâs vot mês, auguris!